Aşma hezîrane a nata Çewlîg de Korona zaf vila bîye. Hûmara nêweşan û kesanê ke cuya xo vînî kenê her çend şina zêdîyena. Seba ke verê Korona bêro girewtene tedbîrê neweyî ameyî girewtene.
Walîtîya Çewlîgî  da zanayene ke seba ke extîyarî binê rîskî de yê semedê înan tay tedbîrê bînî ameyî girewtene. Goreyê naye extîyarî sey 65 serreyan do tewrê kombîyayîşanê hîrayan mebê. Têna dadî, babî û pîrîkî do tewrê veyve û  merasîman bibê. Reyna do cayanê sixletîyan rê dekewtişê înan bêro astengkerdene. Wexto sixletî sey saetanê  07:00-10:00 / 16:00-19:00 de yeno tevsîyekerdene ke wa menişê wesayîtanê komresî.  Eke goreyê înan nêro têgerayêne do cezaya pereyî bêro dayene.
Reyna semedê veyveyan û organîzasyonanê winayênan zî tedbîrî ameyî girewtene. Kombîyayîşanê sey veyve û mevludî de  do werd mero dayene. Veyveyî do mabanê saetanê 10:00-23:00  bêrê kerdene û 3 saetî bikerê derg û tede mesafeyê 4 metrayan bibo. Reyna cayanê winayênan de do govendê ke tede zaf temas esto nêrê kaykerdene. Goreyê mesafeyî to dîyarî kutîyêk de bêrê pêser. Konvoyê veyveyî de têna 5 wesayîtî ke merdimê veyve û zamayî yê ca bigerê. Seba ke kotnrole mesafe û maskeyan bêro kerdene veyveyê ke taxe û kuçeyan de benê gerek 24 saetî verî ra xeberê bidîyo selahîyetdaran. Kombîyayîşê ke keye û taxan de benê do hetê keyayê taxe  ra bêrê kotnrolkerdene. Eke goreyê qaydeyan mero gêrayêne do verî hîşyarî bidîyo dima ra cezaya pereyî û  qefilnayîşê falîyetî bêro dayene.
Hetê bînî ra goreyê zanayîşanê ke ameyî girewtene  3 doktor û 30 xebatkranê weşîye ke Nêweşxaneyê Dewlete yê Çewlîgî de gureyêne  pê vîrusê Korona kewtî.
